Komisijos reglamentas (EB) Nr. 710/2004,
2004 m. balandžio 16 d.
nukrypstantis nuo Reglamento (EB) Nr. 780/2003 dėl KN pozicijoje 0202 klasifikuojamos sušaldytos galvijienos ir KN pozicijoje 02062991 klasifikuojamų produktų tarifinės kvotos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo [1], ypač į jo 32 straipsnio 1 dalies pastraipą,
kadangi:
(1) Komisijos reglamentu (EB) Nr. 780/2003 [2] 2003 m. liepos 1 d. - 2004 m. birželio 30 d. laikotarpiui, kuris skirstomas į du pusmečius, atidaryta 34450 tonų II tarifinės kvotos dalis tam tikrai sušaldytai galvijienai, kurios eilės numeris 09.4003, ir numatytas tos kvotos administravimas.
(2) Sutinkamai su Komisijos reglamentu (EB) 2341/2003 [3] tam, kad Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos operatoriai galėtų nuo 2004 m. gegužės 1 d. pasinaudoti II tarifinės kvotos dalimi, kiekiai, kurie skiriami 2004 m. sausio 1 d. - birželio 30 d. kvotos laikotarpiu buvo dalijami į dvi dalis, taikant pro rata temporis principą. Pagal šį reglamentą licencijos paraiška gali būti pateikta 2004 m. sausio 5-8 d. d. ir 2004 m. gegužės 3-7 d. laikotarpiais.
(3) Antrosios dalies laikotarpis trunka tik du mėnesius. Šiam laikotarpiui skiriamas kiekis taip pat yra santykinai mažas. Tam, kad per šį laikotarpį būtų maksimaliai išnaudotos II kvotos dalies mėsos produktų importo licencijos, reikia nukrypti nuo Reglamento (EB) Nr. 780/2003 14 straipsnio 7 dalies ir leisti nominaliems importo licencijos turėtojams be kiekio apribojimo išleisti į laisvą apyvartą mėsą, kuri anksčiau buvo saugoma Bendrijos muitinės sandėliuose.
(4) Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 780/2003 14 straipsnio 7 dalies nominalūs po 2004 m. gegužės 1 d. išduotos importo licencijos turėtojai pagal Reglamentą (EB) Nr. 2341/2003 gali be kiekio apribojimo atlikti muitinės formalumus dėl išleidimo į laisvą apyvartą mėsą, kuri anksčiau buvo saugoma Bendrijos muitinės sandėliuose.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 16 d.